Сабий сымаджэщыр ирагъэфIакIуэ
Республикэ сабий клиникэ сымаджэщым зэгъэпэщыжыныгъэ лэжьыгъэшхуэхэр щрагъэкIуэкIынущ. А Iуэхум хухахащ федеральнэ бюджетым къыхэкIыу сом мелуани 125-рэ.
Сымаджэщыр 1987 гъэм къызэIуахащ, абы лъандэрэ зэхъуэкIыныгъэшхуэ щекIуэкIакъым. Мылъкур зытекIуэдэнур яубзыхуащ, проект-сметэ дэфтэрхэр хьэзырщ, ахъшэр къазэрыIэрыхьэу (ар мы илъэсым къаутIыпщынущ) Iуэхум и ужь ихьэнущ.
Апхуэдэу республикэ бюджетым и мылъкукIэ приемнэ, диагностикэ къудамэхэм я унэр, сымаджэщым и корпус нэхъыщхьэр зэпагъэхьэну я мурадщ, щIыбым укъыщIэмыкIыу дэтхэнэми укIуэфу щытын папщIэ. Шэч хэмылъу, абы сымаджэхэми дохутырхэми я Iуэхур куэдкIэ къащигъэпсынщIэнущ. КъищынэмыщIауэ, республикэ къулыкъущIэхэм я жэрдэмкIэ медицинэ IуэхущIапIэм къегъэщIылIа щIыналъэр зэIузэпэщ щIыным хуэунэтIауэ архитектор ныбжьыщIэхэм проектхэр ягъэхьэзыр.
Республикэ сабий клиникэ сымаджэщым щIыналъэм и педиатрие IэнатIэр къыщызэгъэпэщащ, унэтIыныгъэ 15-кIэ сабийхэм медицинэ Iуэхутхьэбзэхэр щыхуащIэ. Иужьрей илъэсхэм лышх узыфэр зыпкърыт цIыкIухэм абы щагъуэт фIагъ лъагэ зиIэ технологиехэр зи лъабжьэ дэIэпыкъуныгъэхэр. Адрей унэтIыныгъэхэм апхуэдэ зыужьыныгъэхэр яIэн папщIэ иджырей мардэхэм хуэкIуэу зэгъэпэщыжыныгъэ лэжьыгъэхэр щегъэкIуэкIын хуейщ.
Сабий медицинэ IуэхущIапIэр зыхуей хуэзэу къагъэщIэрэщIэжмэ, цIыкIухэм хуащIэ Iуэхутхьэбзэхэм я фIагъым хэхъуэнущ, IэнатIэм щIэуэ къыхыхьэ IэзэкIэ зэмылIэужьыгъуэхэр IэнатIэм къыщагъэсэбэпынымкIэ Iэмал нэхъыбэ яIэнущ, абы къыдэкIуэуи дохутырхэми сымаджэхэми я тыншыгъуэми хэхъуэнущ.

ЩхьэщэмыщI Изэ.
